Við í félaginu Olnbogabörnin , aðstandendur ungmenna með áhættuhegðun , óskum eftir svörum við eftirfarandi spurningum er varða úrræða - og aðgerðarleysi vegna vanda barnanna okkar , sem mörg hver hafa að okkar mati ekki fengið þá heilbrigðisaðstoð sem þau eiga rétt á lögum samkvæmt . Stór hluti foreldra þessara barna hefur upplifað það að koma að lokuðum dyrum hjá Barna - og unglingageðdeild ( BUGL ) , en ástæða frávísunar barnanna okkar hefur verið sú að þau eru í neyslu fíkniefna . Telur BUGL sig ekki í stakk búna til að takast á við slíkan vanda og er þessum börnum í staðinn vísað á Stuðla og önnur meðferðarúrræði Barnaverndarstofu . Nú höfum við fjöldamörg dæmi þess að þessi hópur barna , allt niður í 12 - 13 ára gömul ná ekki að nýta sér þessi úrræði Barnaverndarstofu . Þau hafa flest , ef ekki öll , einhverjar greiningar sem krefjast aðstoðar frá geðheilbrigðiskerfinu , en þegar óskað er eftir aðstoð frá BUGL til að takast á við veikindi barnanna hafa foreldrar margir sömu sögu að segja ; börnunum er vísað frá á þeirri forsendu að þau séu í neyslu fíkniefna . Vel er þekkt að undirliggjandi geðsjúkdómar og / eða raskanir séu stór áhættuþáttur varðandi fíkniefnaneyslu . Til að geta tekist á við fíknisjúkdóminn þurfa börnin því einnig aðstoð geðheilbrigðiskerfisins til að taka á rót vandans , en oft liggur hún í vanlíðan og öðrum vandamálum er tengist greindum sjúkdómi / röskun . Nú má benda á að misnotkun vímuefna er skilgreind samkvæmt ICD - 10 greiningarkerfinu sem geðsjúkdómur , liðir F10 - F19 , og á fyllilega heima undir geðheilbrigðiskerfinu , enda er hægt að fá viðeigandi aðstoð fyrir fullorðna einstaklinga undir sama kerfi á þessum forsendum . Einnig má benda á að BUGL tekur við börnum með annars konar fíkn , s.s. tölvuleikjafíkn . Ljóst er ( og hefur verið lengi ) að Stuðlar sem stofnun er illa í stakk búin til að geta veitt þeim hópi barna sem á við bæði geðrænan og fíkniefnavanda að stríða , þá meðferð sem hann þarf , eins og Þórarinn Viðar Hjaltason , forstöðumaður Stuðla , staðfestir í viðtali í Morgunblaðinu þann 17.2.2014 . Í viðtali sem birtist á Visir.is 13.2.2014 nefna einnig ráðgjafar Foreldrahúss , þær Guðbjörg Erlingsdóttir og Guðrún Björg Ágústsdóttir , að það vanti algjörlega sértæka vímuefnameðferð fyrir börn og unglinga . Við foreldrar og aðstandendur barna og ungmenna með áhættuhegðun óskum því eftir svörum við eftirfarandi spurningum : 1 . Hvernig skilgreinir BUGL fíkniefnaneyslu ? 2 . Tekur BUGL í einhverjum tilvikum til meðferðar börn sem eru í neyslu fíkniefna og þá hvaða tilvikum ? 3 . Hverjar eru forsendur frávísunar barna á grundvelli fíkniefnaneyslu ? 4 . Hvert er fyrirkomulag skráningar og utanumhalds þeirra barna sem vísað er frá vegna fíkniefnaneyslu ? 5 . Hverjir bera ábyrgð á geðmeðferð barna í fíkniefnaneyslu og hver , ef einhver , er ábyrgð BUGL varðandi þá meðferð ? 6 . Hvaða úrræði eiga að nýtast börnum með geðræn vandamál auk fíkniefnavanda ? 7 . Hvaða aðgerðir eru fyrirhugaðar til að bæta stöðu þessa vaxandi hóps barna ? 8 . Er vilji og / eða áhugi hjá BUGL að auka aðkomu sína að geðmeðferð barna með fíkniefnavanda ?